Rublev betaal prys vir sy 'ongeloof' | Netwerk24
'n Moeë Andrey Rublev sal vandeesweek in die Barcelona Ope in aksie wees. Foto: AP
Andrey Rublev was vas oortuig dat Rafa Nadal sy deelname aan verlede week se Monte Carlo-meesterstennistoernooi sou beëindig en het voor dié kragmeting ingestem om as 'n promotorskeuse in vandeesweek se Barcelona Ope te speel, omdat hy geglo het hy oorgenoeg tyd sou hê om fisiek betyds daarvoor te herstel.
Dié Rus het vriend en vyand egter Vrydag verras deur Nadal, die "koning op klei", met 6-2, 4-6, 6-2 te verslaan.
Hy het daarna al die pad tot by Sondag se eindstryd gevorder, waar Stefanos Tsitsipas hom uiteindelik met 6-3, 6-3 ore aangesit het.
Nou het 'n uitgeputte Rublev skaars kans om weer asem te skep voordat hy Dinsdag in Barcelona weer sy slag moet wys.
"Toe ek bevestig het dat ek in Barcelona sou speel, was dit reg voor die wedstryd teen Rafa. Ek het in my agterkop gedink dat ek waarskynlik teen Vrydagaand al in Barcelona sou wees."
Die 23-jarige Rublev het egter die 13-malige Franse Ope-kampioen geskok en beklee nou die sewende plek op die jongste wêreldranglys. Hy het vanjaar reeds 21 ATP-wedstryde, die meeste deur enige speler, gewen.
Ná die Barcelona-toernooi sal Rublev wel 'n blaaskans vir 'n week neem voordat hy in agtereenvolgende kleibaantoernooie in Madrid en Rome sal speel. – Reuters
Meer oor: Andrey Rublev | Stefanos Tsitsipas | Monte Carlo-Meesters | Tennis | Barcelona Ope | Rafa Nadal